EL Επίσημη Εφημερίδα της Ευρωπαϊκής Ένωσης C 268/40

Γνωμοδότηση της Ευρωπαϊκής Οικονομικής και Κοινωνικής Επιτροπής με θέμα «Πρόταση κανονισμού του Ευρωπαϊκού Κοινοβουλίου και του Συμβουλίου για την τροποποίηση του κανονισμού (ΕΕ) αριθ. 1304/2013 του Ευρωπαϊκού Κοινοβουλίου και του Συμβουλίου για το Ευρωπαϊκό Κοινωνικό Ταμείο, όσον αφορά την αύξηση του ποσού της αρχικής προχρηματοδότησης το οποίο καταβάλλεται στα επιχειρησιακά προγράμματα που υποστηρίζονται από την πρωτοβουλία για την απασχόληση των νέων»

[COM(2015) 46 final]

(2015/C 268/07)

Γενικός εισηγητής: ο κ. Pavel TRANTINA

Στις 12 Φεβρουαρίου 2015 και στις 23 Φεβρουαρίου 2015, και σύμφωνα με το άρθρο 164 της Συνθήκης για τη λειτουργία της Ευρωπαϊκής Ένωσης, το Ευρωπαϊκό Κοινοβούλιο και το Συμβούλιο αντιστοίχως αποφάσισαν να ζητήσουν τη γνωμοδότηση της Ευρωπαϊκής Οικονομικής και Κοινωνικής Επιτροπής για την

Πρόταση κανονισμού του Ευρωπαϊκού Κοινοβουλίου και του Συμβουλίου για την τροποποίηση του κανονισμού (ΕΕ) αριθ. 1304/2013 του Ευρωπαϊκού Κοινοβουλίου και του Συμβουλίου για το Ευρωπαϊκό Κοινωνικό Ταμείο, όσον αφορά την αύξηση του ποσού της αρχικής προχρηματοδότησης το οποίο καταβάλλεται στα επιχειρησιακά προγράμματα που υποστηρίζονται από την πρωτοβουλία για την απασχόληση των νέων

[COM(2015) 46 final].

Στις 17 Φεβρουαρίου 2015 το προεδρείο της Ευρωπαϊκής Οικονομικής και Κοινωνικής Επιτροπής ανέθεσε στο ειδικευμένο τμήμα «Απασχόληση, κοινωνικές υποθέσεις, δικαιώματα του πολίτη» τις σχετικές προπαρασκευαστικές εργασίες.

Λόγω του επείγοντος χαρακτήρα των εργασιών, κατά την 506η σύνοδο ολομέλειας της 18ης και 19ης Μαρτίου 2015 (συνεδρίαση της 18ης Μαρτίου) η Ευρωπαϊκή Οικονομική και Κοινωνική Επιτροπή όρισε γενικό εισηγητή τον κ. Trantina και υιοθέτησε με 213 ψήφους υπέρ, 1 κατά και 6 αποχές την ακόλουθη γνωμοδότηση.

1. Συστάσεις

1.1. Η ΕΟΚΕ κρίνει ότι οι προσπάθειες της Ευρωπαϊκής Επιτροπής να αυξήσει δραστικά το ύψος της αρχικής προχρηματοδότησης της «Πρωτοβουλίας για την απασχόληση των νέων» αποτελούν ουσιαστικό βήμα προόδου. Αναμένεται να βοηθήσουν τα κράτη μέλη με τα υψηλότερα επίπεδα ανεργίας των νέων —και συχνά με τους μεγαλύτερους δημοσιονομικούς περιορισμούς— να αρχίσουν να εφαρμόζουν αποτελεσματικά τα μέτρα της πρωτοβουλίας.

1.2. Παρά τις επιφυλάξεις που διατυπώνει επανειλημμένα όσον αφορά τα ποσά και τον τρόπο χρηματοδότησης των πρωτοβουλιών για την απασχόληση και των «Εγγυήσεων για τη νεολαία» (1), η ΕΟΚΕ συμφωνεί με την Ευρωπαϊκή Επιτροπή ως προς την ανάγκη τροποποίησης, σύμφωνα με την υποβληθείσα πρόταση, των κανονισμών του Ευρωπαϊκού Κοινοβουλίου και του Συμβουλίου σχετικά με το Ευρωπαϊκό Κοινωνικό Ταμείο (ΕΚΤ).

1.3. Η ΕΟΚΕ είναι πεπεισμένη ότι η εν λόγω πρωτοβουλία πρέπει να ενθαρρύνει τα κράτη μέλη να αναγάγουν τον περιορισμό της ανεργίας των νέων σε ζήτημα προτεραιότητας των εθνικών τους προϋπολογισμών. Οι γραφειοκρατικές διαδικασίες δεν πρέπει ούτε να παρακωλύσουν την ταχεία διάθεση των 6 δισεκατ. ευρώ της πρωτοβουλίας ούτε να καθυστερήσουν την υλοποίηση άλλων πρωτοβουλιών που αποσκοπούν στη δραστική αντιμετώπιση του σημερινού προβλήματος της ανεργίας των νέων.

1.4. Η ΕΟΚΕ κρίνει ότι η πρωτοβουλία για την απασχόληση των νέων αποτελεί ευκαιρία επανεξέτασης του μέλλοντος της εργασίας στα κράτη μέλη, και αυτό γιατί πρέπει οι δημόσιες αρχές εργασίας να γίνουν πιο προβλεπτικές, να σφυρηλατηθούν καλύτερες συμπράξεις των τομέων της εκπαίδευσης και της επιμόρφωσης με τους παράγοντες της αγοράς εργασίας και να ενημερώνονται καταλλήλως και εγκαίρως οι νέοι για τα δικαιώματά τους και τις ευκαιρίες που τους παρέχονται.

1.5. Η ΕΟΚΕ τάσσεται σαφώς υπέρ της συμμετοχής της οργανωμένης κοινωνίας πολιτών στον σχεδιασμό και στην εποπτεία των εθνικών προγραμμάτων της πρωτοβουλίας στη βάση μιας εταιρικής σχέσης. Επίσης, η ΕΟΚΕ θα ήθελε να υπενθυμίσει τη μακροχρόνια προσήλωσή της στο πρόβλημα της ανεργίας των νέων. Εκφράζει τη βεβαιότητα ότι η συμμετοχή των κοινωνικών εταίρων στη στρατηγική για την ανάπτυξη, στις μεταρρυθμίσεις της αγοράς εργασίας, στα προγράμματα εκπαίδευσης και στη μεταρρύθμιση των αρμόδιων δημόσιων υπηρεσιών, σε συνδυασμό με τη συμμετοχή των οργανώσεων της νεολαίας στην υλοποίηση των εγγυήσεων για τη νεολαία, θα εξασφαλίσουν τη συναίνεση μεγάλου μέρους του πληθυσμού και συνακόλουθα την κοινωνική σταθερότητα (2).

1.6. Η ΕΟΚΕ προτρέπει την Ευρωπαϊκή Επιτροπή να καταγράψει λεπτομερώς τα προβλήματα υλοποίησης της πρωτοβουλίας και δη των εγγυήσεων για τη νεολαία. Η διαδικασία εποπτείας δεν πρέπει να βασιστεί μόνο σε ποσοτική ανάλυση, αλλά και σε ποιοτικούς δείκτες.

1.7. Απαιτούνται μεγαλύτερες επενδύσεις στην εκπαίδευση και στην κατάρτιση προκειμένου να υποστηρίζεται η υλοποίηση πολιτικών διά βίου μάθησης και, εντέλει, να υπάγονται σε μια σφαιρική προσέγγιση της εκπαίδευσης. Η μαθητεία και η πρακτική άσκηση πρέπει να αποτελούν ποιοτικά συστήματα. Οι θέσεις πρακτικής άσκησης πρέπει να βασίζονται σε μαθησιακούς στόχους και, κατά προτίμηση, να εντάσσονται σε εκπαιδευτικά προγράμματα σπουδών, χωρίς να υποκαθιστούν τη δημιουργία νέων θέσεων εργασίας.

1.8. Η ΕΟΚΕ εκφράζει την πεποίθηση ότι η Ευρωπαϊκή Επιτροπή, τα κράτη μέλη και το Ευρωπαϊκό Κοινοβούλιο, σε συνεργασία με τους κοινωνικούς εταίρους και τις οργανώσεις της κοινωνίας πολιτών, μπορούν να συμβάλουν αποφασιστικά στην εξασφάλιση επαρκούς μέρους του προϋπολογισμού υπέρ της τόνωσης της απασχόλησης των νέων.

2. Ιστορικό

2.1. Το 2013 το Ευρωπαϊκό Συμβούλιο εισηγήθηκε την ανάληψη της πρωτοβουλίας για την απασχόληση των νέων για την περίοδο 2014-2020 και με προϋπολογισμό της τάξης των 6 δισεκατ. ευρώ. Με την πρωτοβουλία αυτή επιδιώκεται ιδίως να ενταχθούν στην αγορά εργασίας όσοι νέοι βρίσκονται εκτός του εκπαιδευτικού συστήματος, δεν εργάζονται ή δεν επιμορφώνονται και διαβιούν σε περιφέρειες της ΕΕ με ποσοστό ανεργίας των νέων για το έτος 2012 υψηλότερο του 25 %.

2.2. Επομένως, τα κονδύλια της πρωτοβουλίας πρέπει να χρησιμοποιηθούν υπέρ της ενίσχυσης και της ταχύτερης λήψης των μέτρων που παρατίθενται στη δημοσιευμένη το 2012 «Δέσμη μέτρων για την απασχόληση των νέων». Συγκεκριμένα, τα κονδύλια θα διατεθούν στα κράτη μέλη για τη χρηματοδότηση των μέτρων υλοποίησης των εγγυήσεων για τη νεολαία, στις περιφέρειες που πληρούν τους όρους, όπως συμφωνήθηκε το 2013 στο Συμβούλιο Υπουργών Απασχόλησης και Κοινωνικών Υποθέσεων.

2.3. Τον Δεκέμβριο του 2014 το μέσο ποσοστό ανεργίας της νεολαίας ήταν 21,4 % στην ΕΕ των 28 και 23 % στην ευρωζώνη (3), ενώ σε ορισμένες χώρες το ποσοστό των νέων ανέργων παρέμενε ανεπίτρεπτα υψηλό υπερβαίνοντας το 40 % ή ακόμη και το 50 %. Μολονότι οι αριθμοί αυτοί σιγά σιγά μειώνονται, εξακολουθούν να είναι πολύ υψηλότεροι απ’ ό,τι πριν από την κρίση, η οποία ταλανίζει ακόμη τη νεολαία. Μάλιστα, περισσότεροι από τους μισούς νέους Ευρωπαίους πιστεύουν ότι η νεολαία στη χώρα τους είναι περιθωριοποιημένη και αποκλεισμένη από το οικονομικό και κοινωνικό γίγνεσθαι εξαιτίας της κρίσης (4).

2.4. Έναν χρόνο μετά την έκδοση του κανονισμού για το Ευρωπαϊκό Κοινωνικό Ταμείο, η πρωτοβουλία για την απασχόληση των νέων δεν έχει αναπτυχθεί σε πλήρη δυναμικότητα σύμφωνα με τις προσδοκίες. Η προκαταβολική χρηματοδότηση της πρωτοβουλίας καθώς και τα άλλα ειδικά μέτρα δεν οδήγησαν στην προσδοκώμενη ταχεία κινητοποίηση των κεφαλαίων. Στους κύριους λόγους αυτής της αποτυχίας συγκαταλέγονται το γεγονός ότι δεν έχουν ακόμη ολοκληρωθεί οι διαπραγματεύσεις υπό τα συναφή επιχειρησιακά προγράμματα και ο καθορισμός των αντίστοιχων εφαρμοστικών παραμέτρων στα κράτη μέλη, ότι οι αρμόδιες αρχές διαθέτουν περιορισμένες δυνατότητες να προκηρύξουν διαγωνισμούς για την ανάθεση έργων και να επεξεργαστούν ταχέως τις σχετικές αιτήσεις, καθώς και η ελλιπής προχρηματοδότηση για τη λήψη των απαραίτητων μέτρων.

2.5. Στην υπό εξέταση πρόταση κανονισμού επιχειρείται να δοθούν απαντήσεις σε αυτά και σε μερικά ακόμη ζητήματα. Σε αυτήν, λοιπόν, αναφέρεται ότι η αρχική προχρηματοδότηση, που θα διατεθεί από τα ειδικά κονδύλια υπέρ της πρωτοβουλίας το 2015, θα αυξηθεί περίπου στο 1 δισεκατ. ευρώ. Αυτό βεβαίως δεν αλλάζει τον ήδη συμφωνηθέντα συνολικό χρηματοοικονομικό χαρακτήρα των εθνικών κονδυλίων· προτείνεται απλώς η προκαταβολή των κονδυλίων που έχουν ήδη εγγραφεί στον προϋπολογισμό της ΕΕ υπέρ της πρωτοβουλίας. Επομένως, με την παρούσα πρόταση αυξάνονται τα περιθώρια τόσο πρόσβασης των κρατών μελών σε αυτήν τη χρηματοδότηση όσο και καλύτερης άντλησής της.

3. Ειδικές παρατηρήσεις

3.1. Η πρωτοβουλία για την απασχόληση των νέων και το δικαίωμά τους σε ποιοτικά καλές προοπτικές

3.1.1. Τα μέτρα που χρηματοδοτούνται από την πρωτοβουλία πρέπει να βασίζονται σε μια προσέγγιση που προκρίνει το δικαίωμα των νέων στην εργασία· ιδίως μάλιστα σε καιρούς οξείας κρίσης, δεν πρέπει να τίθεται σε δεύτερη μοίρα η ποιότητα της εργασίας των νέων. Τα προγράμματα υπό την πρωτοβουλία πρέπει να συμβάλλουν στην προαγωγή ποιοτικών θέσεων εργασίας. Από όλο και περισσότερα στοιχεία συνάγεται ότι η εποχική ή η μερική απασχόληση σε ορισμένα κράτη μέλη είναι ζήτημα εξαναγκασμού και όχι επιλογής των νέων.

3.1.2. Βάσει της πρωτοβουλίας τα προγράμματα μαθητείας και πρακτικής άσκησης πρόκειται να διευρυνθούν. Οι θέσεις πρακτικής άσκησης πρέπει να είναι ποιοτικές και να παρέχουν στους νέους πολύτιμη και χρήσιμη προϋπηρεσία. Πρέπει δε να βασίζονται σε μαθησιακούς στόχους και, κατά προτίμηση, να εντάσσονται σε εκπαιδευτικά προγράμματα σπουδών με σκοπό τη διευκόλυνση της μετάβασης από τη σφαίρα της εκπαίδευσης στον εργασιακό βίο, χωρίς να υποκαθιστούν τη δημιουργία νέων θέσεων εργασίας. Στις δε επιχειρήσεις πρέπει να παρέχονται κίνητρα για την πρόσληψη των ασκουμένων μετά την ολοκλήρωση της πρακτικής τους άσκησης.

3.2. Η αρχή της εταιρικής σχέσης

3.2.1. Η ΕΟΚΕ θα ήθελε να επισημάνει εμφατικά ότι πρέπει τα επιχειρησιακά προγράμματα (συμπεριλαμβανομένων όσων χρηματοδοτούνται από το ΕΚΤ και συνακόλουθα την πρωτοβουλία) να είναι σύμφυτα με μέτρα και δράσεις σχετικά με την αρχή της εταιρικής σχέσης. Η ισότιμη μεταχείριση και η πολυφωνία στις εταιρικές σχέσεις, οι εξειδικευμένες εταιρικές σχέσεις στην περίπτωση στοχευμένων προγραμμάτων και η ενίσχυση της ανάπτυξης ικανοτήτων πρέπει να αποτελούν τις κύριες κατευθυντήριες γραμμές (5). Η ΕΟΚΕ πιστεύει ότι πρέπει οι εποπτικές επιτροπές, ως όργανο εταιρικής σχέσης που εμπερικλείει και την οργανωμένη κοινωνία των πολιτών, να αποτελέσουν πεδίο διαβουλεύσεων και εποπτείας του τρόπου υλοποίησης της πρωτοβουλίας στα κράτη μέλη.

3.2.2. Ο δραστικός περιορισμός της ανεργίας των νέων μπορεί να γίνει πράξη μόνο μέσω μιας διατομεακής προσέγγισης και της ανάπτυξης αποτελεσματικών συμπράξεων επιχειρήσεων, εκπροσώπων της νεολαίας, οργανώσεων της κοινωνίας των πολιτών, δημόσιων αρχών απασχόλησης, διοργανωτών εκπαιδευτικών και επιμορφωτικών προγραμμάτων, καθώς και των τοπικών και περιφερειακών αρχών.

3.2.3. Η αντιμετώπιση της ετερογενούς φύσης του προβλήματος της ανεργίας των νέων, η συμβολή στον σχεδιασμό ειδικά προσαρμοσμένων υπηρεσιών και η αποτελεσματικότερη προσέγγιση των νέων —και δη των ασθενέστερων εξ αυτών, που είναι οι πλέον αποκλεισμένοι από την αγορά εργασίας— προϋποθέτουν τη συμμετοχή της νεολαίας και των οργανώσεών της στην εκπόνηση, στην επίβλεψη και —όπου αυτό κρίνεται σκόπιμο— στην εφαρμογή των χρηματοδοτούμενων από την πρωτοβουλία μέτρων σε εθνικό, περιφερειακό και τοπικό επίπεδο.

3.2.4. Συν τοις άλλοις, οι οργανώσεις και οι εκπρόσωποι της νεολαίας θα μπορούσαν να διευκολύνουν την επικοινωνία με τους νέους: μπορούν να διαδραματίσουν ρόλο στο πλαίσιο καθορισμού των δικαιούχων των μέτρων της πρωτοβουλίας για την απασχόληση των νέων, εξεύρεσης λύσης στην ανεργία που τους μαστίζει, καθώς και στο πλαίσιο ενημέρωσής τους για τις δυνατότητες των διαφόρων προγραμμάτων.

3.3. Ο ρόλος των δημόσιων αρχών απασχόλησης στην υλοποίηση της πρωτοβουλίας

3.3.1. Οι πολιτικές για την αγορά εργασίας που ενθαρρύνουν τις έγκαιρες παρεμβάσεις υπέρ της ένταξης των νέων στην αγορά εργασίας κρίνονται ευεργετικές για το σύνολο της σταδιοδρομίας τους. Ωστόσο, είναι πολύ δύσκολο για τους νέους να παραμείνουν στην αγορά μετά την πρώτη τους επαγγελματική εμπειρία. Για τον λόγο αυτό, πρέπει οι αρχές επαγγελματικού προσανατολισμού να συνοδεύουν τους νέους σε βάθος χρόνου.

3.3.2. Για να διασφαλιστεί η αποτελεσματικότητά τους, θα πρέπει τα μέτρα της πρωτοβουλίας για την απασχόληση των νέων —και δη ο μηχανισμός των εγγυήσεων για τη νεολαία— να συμβαδίζουν με την ενίσχυση της διοικητικής ικανότητας των δημόσιων αρχών εργασίας. Η απλή μετονομασία των σημερινών αποτυχημένων συστημάτων δεν αρκεί. Ένας δίκαιος και χωρίς αποκλεισμούς μηχανισμός εγγυήσεων για τη νεολαία πρέπει να κατοχυρώνει την ταχεία μετάβαση από τα θρανία στην εργασία μέσω της ειδικά προσαρμοσμένης καθοδήγησης και της συνακόλουθης παροχής αξιόλογων προσφορών προς τους νέους.

3.4. Η αναγκαιότητα συνεκτικής προσέγγισης

3.4.1. Τα μέτρα της πρωτοβουλίας για την απασχόληση των νέων δεν πρέπει να συνίστανται απλώς σε μέτρα για την άμεση μείωση της ανεργίας των νέων, αλλά να στοχεύουν και στην αναχαίτισή της σε μεσοπρόθεσμο και μακροπρόθεσμο ορίζοντα, για την οποία απαιτούνται μακρόπνοες ειδικές επενδύσεις.

3.4.2. Οι περικοπές στις κοινωνικές υπηρεσίες και στις υπηρεσίες προς τους νέους αντίκεινται στο σκεπτικό της πρωτοβουλίας και υποσκάπτουν την αποτελεσματικότητα των μέτρων για την αντιμετώπιση της ανεργίας της νεολαίας.

3.4.3. Η επιτυχής ικανοποίηση των ποικίλων αναγκών του συνόλου της νεολαίας —και δη του ασθενέστερου τμήματος της— σημαίνει ότι τα χρηματοδοτούμενα από την πρωτοβουλία έργα πρέπει να είναι μέρος μιας δέσμης συνεκτικών μέτρων που περιλαμβάνει διάφορους υποστηρικτικούς μηχανισμούς. Πρέπει οι νέοι να έχουν εξασφαλισμένη δυνατότητα πρόσβασης σε κοινωνικά προγράμματα, οι δε μη τυπικές μορφές απασχόλησης πρέπει να υπάγονται σε κατάλληλες ρυθμίσεις για την αντιστάθμιση των ενδεχόμενων αρνητικών συνεπειών της εργασιακής επισφάλειας που δημιουργούν αυτές οι θέσεις εργασίας. Επιπροσθέτως, πρέπει να δοθεί ιδιαίτερη προσοχή στην αποφυγή διακρίσεων στην αγορά εργασίας βάσει της ηλικίας, του φύλου, των (μεταναστευτικών) καταβολών κ.λπ.

3.4.4. Δεν πρέπει η πρωτοβουλία να εμποδίζει τα κράτη μέλη να αξιοποιήσουν το ΕΚΤ για τη χρηματοδότηση γενικότερων προγραμμάτων υπέρ των νέων και δη υπέρ της καταπολέμησης της φτώχειας και της κοινωνικής ένταξης. Η ΕΟΚΕ καλεί την Ευρωπαϊκή Επιτροπή να παρακολουθήσει τη διάθεση των κονδυλίων του ΕΚΤ σε προγράμματα υπέρ της νεολαίας.

3.5. Από την εκπαίδευση στην εργασία και αντιστρόφως

3.5.1. Δεδομένων των γρήγορων μεταβολών στην αγορά εργασίας, απαιτούνται σήμερα, περισσότερο από ποτέ, γενναίες επενδύσεις στην εκπαίδευση και στην επαγγελματική κατάρτιση. Βεβαίως, οι επιμορφωτικές πολιτικές δεν πρέπει να νοούνται απλώς ως ένα μέσο ικανοποίησης των αναγκών της αγοράς εργασίας, αλλά πρέπει να αναγνωρίζονται σε αυτές τα μη τυπικά προσόντα, να υποστηρίζεται η εφαρμογή πολιτικών διά βίου μάθησης και, εντέλει, να υπάγονται σε μια σφαιρική προσέγγιση της εκπαίδευσης.

3.5.2. Η μετάβαση από την εκπαίδευση στην εργασία και αντιστρόφως μπορεί επίσης να υποστηριχθεί από ένα ευφυές διττό σύστημα συνδυασμού εκπαίδευσης — εργασίας, το οποίο θα παρέχει στους νέους την ευκαιρία να αποκτήσουν την πρώτη τους επαγγελματική εμπειρία παράλληλα με την ποιοτική τους εκπαίδευση.

3.5.3. Η καλλιέργεια επιχειρηματικών και πολυλειτουργικών προσόντων μπορεί να βοηθήσει τους νέους να εξελιχθούν σε ενεργούς και καινοτόμους πολίτες. Πρέπει το επιχειρηματικό πνεύμα να θεωρηθεί μια ακόμη βιώσιμη λύση για την εξεύρεση εργασίας από τους νέους. Πρέπει να εφαρμοστούν μέτρα για την άρση των εμποδίων που ορθώνονται στην προσπάθεια των νέων να ξεκινήσουν τη δική τους επιχείρηση. Τέτοια εμπόδια είναι το έλλειμμα πρόσβασης σε χρηματοδότηση, η απουσία ενός ελάχιστου επιπέδου κοινωνικής προστασίας για τους νέους επιχειρηματίες και η έλλειψη στήριξης από τις κρατικές και εκπαιδευτικές αρχές.

3.5.4. Πρέπει να προαχθεί το κοινωνικό επιχειρηματικό πνεύμα και η ιδιότητά του να δημιουργεί θέσεις εργασίας, να συμβάλλει στην ανάπτυξη της κοινότητας, να στηρίζει την περιβαλλοντική βιωσιμότητα και να παράγει κοινωνικό κεφάλαιο.

3.6. Ποιοτική εποπτεία

3.6.1. Η ΕΟΚΕ προτρέπει την Ευρωπαϊκή Επιτροπή να έχει μια εκ του σύνεγγυς εποπτεία των προβλημάτων υλοποίησης της πρωτοβουλίας για την απασχόληση των νέων, και ιδίως των εγγυήσεων για τη νεολαία. Τα προβλήματα αυτά περιγράφονται στις ανά χώρα συστάσεις για το έτος 2014 και αφορούν την ποιότητα της προσφερόμενης εργασίας, την αδυναμία προσέγγισης των νέων που βρίσκονται εκτός εκπαίδευσης, απασχόλησης ή κατάρτισης, τη διοικητική ικανότητα των δημόσιων αρχών εργασίας και την απουσία ουσιαστικής συνεργασίας με τα συναρμόδια μέρη.

3.6.2. Η διαδικασία εποπτείας δεν πρέπει να βασιστεί μόνο σε μια ποσοτική ανάλυση, αλλά και σε ποιοτικούς δείκτες. Αυτό θα καταστήσει δυνατό όχι μόνο τον εντοπισμό των μέτρων που αποδεικνύονται αναποτελεσματικά όσον αφορά την επανένταξη των νέων στην εργασία, αλλά και τη διασάφηση των αιτίων αυτής της αναποτελεσματικότητας.

3.6.3. Η ΕΟΚΕ επιδοκιμάζει τη χρήση του πλαισίου δεικτών της Επιτροπής Απασχόλησης (EMCO) για την εποπτεία της υλοποίησης της πρωτοβουλίας. Οι δείκτες αυτοί είναι ιδιαίτερα φιλόδοξοι και σημαίνουν ότι οι εθνικές αρχές πρέπει να καταβάλουν σημαντικές διοικητικές προσπάθειες. Συν τοις άλλοις, πρέπει τα κράτη μέλη να επιδείξουν υπευθυνότητα στην αποτελεσματική συλλογή των δεδομένων.

3.7. Επέκταση της πρωτοβουλίας για την απασχόληση των νέων

3.7.1. Η πρωτοβουλία δίνει στα κράτη μέλη τη δυνατότητα να διευρύνουν την εφαρμογή των μέτρων πολιτικής σε νέους ηλικίας έως και 30 ετών. Πρέπει λοιπόν να συνεκτιμήσουν αυτή τη δυνατότητα κατά την εποπτεία και αξιολόγηση της εφαρμογής της πρωτοβουλίας στην επικράτειά τους.

3.8. Δημιουργία θέσεων εργασίας

3.8.1. Για την ενίσχυση της απασχόλησης απαιτούνται μακροοικονομικές πολιτικές που ενθαρρύνουν τις επενδύσεις και προωθούν την ανάπτυξη. Οι δημόσιες επενδύσεις στις υποδομές και η κοινωνική προστασία μπορούν να πολλαπλασιάσουν τις επαγγελματικές ευκαιρίες, οι δε επενδύσεις σε συγκεκριμένους τομείς καινοτομίας, όπως η πράσινη οικονομία και η βιομηχανία των ΤΠΕ, μπορούν να αποτελέσουν εχέγγυο της βιωσιμότητας αυτής της ανάπτυξης και δημιουργίας αξιόλογων θέσεων εργασίας για τη νεολαία. Τέλος, πρέπει οι φιλικές προς τη νεολαία φορολογικές πολιτικές —με σκοπό ιδίως την υποστήριξη τέτοιων ειδικών μέτρων τόνωσης της ζήτησης— να αποτελέσουν μέρος αυτής της ευρείας προσπάθειας αντιμετώπισης των επιπτώσεων της κρίσης σε αυτό το κομμάτι της κοινωνίας.

Βρυξέλλες, 18 Μαρτίου 2015. Ο Πρόεδρος της Ευρωπαϊκής Οικονομικής και Κοινωνικής Επιτροπής Henri MALOSSE

(1) ΕΕ C 271 της 19.9.2013, σ. 101.

(2) ΕΕ C 424 της 26.11.2014, σ. 1.

(3) Στοιχεία της Eurostat για την ανεργία των νέων.

(4) European Parliament (2014), Flash Eurobarometer of the European Parliament: European Youth in 2014 [Ευρωπαϊκό Κονοβούλιο (2014), Έκτακτο Ευρωβαρόμετρο του Ευρωπαϊκού Κοινοβουλίου: Νεολαία της Ευρώπης το 2014].

(5) ΕΕ C 44 της 15.2.2013, σ. 23.